ROZHODNUTIE KOMISIE
zo 4. marca 2009,
ktorým sa členským štátom povoľuje prijať určité odchýlky v súlade so smernicou Parlamentu a Rady 2008/68/ES o vnútrozemskej preprave nebezpečného tovaru
[oznámené pod číslom K(2009) 1327]
(2009/240/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (1), a najmä na jej článok 6 ods. 2,
keďže:
(1)
Príloha I oddiel I.3., príloha II oddiel II.3. a príloha III oddiel III.3. k smernici 2008/68/ES obsahujú zoznamy vnútroštátnych odchýlok umožňujúcich zohľadnenie osobitných vnútroštátnych okolností. Tieto zoznamy by sa mali aktualizovať, aby zahŕňali nové vnútroštátne odchýlky.
(2)
Z dôvodov jasnosti je vhodné uvedené oddiely úplne nahradiť.
(3)
Smernica 2008/68/ES by sa preto mala zodpovedajúcim spôsobom zmeniť a doplniť.
(4)
Opatrenia ustanovené v tomto rozhodnutí sú v súlade so stanoviskom Výboru pre prepravu nebezpečného tovaru, ktorý bol zriadený podľa smernice 2008/68/ES,
PRIJALA TOTO ROZHODNUTIE:
Článok 1
Členské štáty uvedené v prílohe k tomuto rozhodnutiu sú oprávnené k zavedeniu odchýlok ním ustanovených so zreteľom na prepravu nebezpečného tovaru na ich území.
Tieto odchýlky sa uplatňujú bez diskriminácie.
Článok 2
Príloha I oddiel I.3., príloha II oddiel II.3. a príloha III oddiel III.3. k smernici 2008/68/ES sa menia a dopĺňajú v súlade s prílohou k tomuto rozhodnutiu.
Článok 3
Toto rozhodnutie je určené členským štátom.
V Bruseli 4. marca 2009